Oct 07,2017
మార్కెట్లకు జీఎస్టీ దన్ను
ముంబయి : సూక్ష్మ, చిన్న, మధ్య తరహా పరిశ్రమలకు ప్రత్యేక ప్యాకేజీలు అందించడానికి జీఎస్టీ కౌన్సిల్‌లో కేంద్ర ప్రభుత్వం హామీ ఇవ్వడంతో శుక్రవారం మార్కెట్లకు మద్దతు లభించింది. అదే విధంగా ఎగుమతిదార్లకు అనుకూలంగా కౌన్సిల్‌ నిర్ణయాలు చేస్తుందన్న అంచనాలు కలిసివచ్చాయి. అంతర్జాతీయంగా ఆసియా మార్కెట్లు రాణించడానికి తోడు యూరోపియన్‌ మార్కెట్ల ర్యాలీ తదితర పరిణామాలు దేశీయ స్టాక్‌ మార్కెట్ల పరుగుకు మద్దతునిచ్చాయి. ఈ నేపథ్యంలోనే బీఎస్‌ఈ సెన్సెక్స్‌ 222.19 పాయింట్లు పెరిగి 31,814కు చేరింది. ఎన్‌ఎస్‌ఈ నిఫ్టీ 91 పాయింట్లు రాణించి 9,979.80 వద్ద ముగిసింది. బీఎస్‌ఈలో రంగాల వారిగా లోహ సూచీ 3.14 శాతం, సహజవాయువు 2.09 శాతం, పీఎస్‌యూ 1.81 శాతం, మౌలిక వసతులు 1.38 శాతం చొప్పున పెరిగి మార్కెట్ల లాభాలకు దోహదం చేశాయి. సెన్సెక్స్‌-30లో టాటా స్టీల్‌ 4.73 శాతం, సన్‌ ఫార్మా 3.19 శాతం, ఎన్‌టీపీసీ 2.72 శాతం, ఎస్‌బీఐ 2.11 శాతం, హెచ్‌యూఎల్‌ 1.85 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు హీరో మోటో కార్ప్‌ 1.42 శాతం, డాక్టర్‌ రెడ్డీస్‌ 0.4 శాతం, హెచ్‌డీఎఫ్‌సీ 0.38 శాతం, పవర్‌ గ్రిడ్‌ 0.02 శాతం, హెచ్‌డీఎఫ్‌సీ బ్యాంకు 0.01 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. అమెరికా డాలర్‌ విలువ ఏడేండ్ల గరిష్టానికి చేరడంతో పాటు ఆ దేశ మార్కెట్లు లాభాల్లో ముగిశాయి. ఈ సానుకూల ప్రభావం ఆసియన్‌ మార్కెట్లలోనూ విశ్వాసాన్ని నింపింది.
మీ స్నేహితులకు రికమెండ్ చెయ్యండి